ካብ ገምገም ሊብያ ርሒቓ ኣብ ማእከል ማእከላይ-ባሕሪ ምስ በጽሐት ክትንውነው ጀመረት፣ እቲ መራሕ-ጃልባ ኸኣ ናይ መግደራ-ጻውዒት ከቓልሕ ጀመረ። ሽዑ ፍርቂ ለይቲ ቀሪቡ ነበረ። ኣብቲ እዋን’ቲ ሕብረት-ኤውሮጳ ተንሳፈፍቲ ንምድሓን ካብ እተካይዶ ዝነበረት ስራሓት ስሒባ ስለ ዝነበረት እታ ጃልባ ኣብ ምሒር ሓደጋ ወደቐት። ሓንቲ “ንጉስ ያዕቆብ” ዝስማ ዓባይ ናይ ኮንተይነር መርከብ ነቲ ናይ መግደራ-ጻውዒት ሰሚዓ ሞቶራ ኣጥፊኣ ደው በለት፣ መብራህቲ ወሊዓ ድማ ነቲ ባሕሪ ክትድህስሶ ጀመረት። ምንጪ ስእሊ, Maritime Connector መግለጺ ስእሊ, "ንጉስ ያዕቆብ" ዝስማ ዓባይ ናይ ኮንተይነር መርከብ ነቲ ናይ መግደራ-ጻውዒት ሰሚዓ ሞቶራ ኣጥፊኣ ደው በለት እታ ጃልባ ብተጓዓዝቲ ብጽዑቕ መሊኣ ኣብ ጸላም ክምብል-ክምብል እናበለት ናብታ ዓባይ መርከብ ተጸግዐት። እቶም ተሳፈፍቲ ብፍርሒ ተደሪኾም ናብ ሓደ ሸነኽ ገጾም - ጥቓ እታ መርከብ ንምጽጋዕ - ተንቀሳቐሱ፣ እታ ጃልባ ኸኣ ሚዛና ኣጥፍአት። እቲ መራሕ ጃልባ፡ ንምግላጹ ብዘጸግም፡ ነታ ጃልባ ናህሪ ወሰኸላ። ስዒቡ እታ ጃልባ ምስ’ታ ዓባይ መርከብ ተጓነጸት። ዓብደልረዛቕ ከም ዘዘንተዎ፡ እታ ጃልባ ካብ ቍጽጽር ወጻኢ ኰይና ጸጸኒሓ ምስታ ዓባይ መርከብ እናተጓነጽት ክትጥሕል ጀመረት። ንሱ ሓምባሳይ ስለ ዝነበረ ግን ካብ ትሕቲ’ታ ጃልባ ቦሎኽ ኢሉ ወጸ። “ካብ ጃልባና ብማዕበል ተደፊእና ምስ ጠሓልና እቶም ክሕምብሱ ዘይክእሉ ሰባት ሓዙኒ፡ ክዳነይ በጀግጀግ ክሳብ ዝብል” ይብል ዓብደልረዛቕ። “ካብቲ ማይ-ባሕሪ ክኣቱ ክወጽእ ዝረኣኽዎም ጦብላሕላሕ ዝብሉ ዝነበሩ ሰባት፡ ዝሰማዕኩዎ ኣውያት ... ኣነ፡ ብድኻም ተሰኒፈ፡ ከብደይ ብማይ-ባሕሪ መሊኡ፡ ካብ ማእከል እቶም ኣብ ኣፋፍኖት ሞት ዝነበሩ ሰባት ርሒቐ ንነብሰይ ከድሕን ናብታ ዓባይ መርከብ ገጸይ ክሕምብስ ጀመርኩ። ተስፋ ኣብ ምቝራጸይ ኣብ ጥቓይ ቀለቤት መድሕን-ህይወት ወደቐ” ይብል ዓብደልረዛቕ። ብተኣምር ዓብደልረዛቕ ክድሕን ከኣለ - ሓደ ካብ’ቶም 28 ዝደሓኑ ሰባት ምዃኑ’ዩ። ምድሪ ከይወግሐ ሓደ ጁሰፐ ፖሚላ ዝተባህለ ሓኪም ካብ ሲሲሊ ብሓንቲ መርከብ ሓለውቲ-ባሕሪ መጺኡ ነቲ ኵነታት ተዓዘበ። እቲ ሓኪም ነቶም ኣብ ባሕሪ ሓውሲ ተንጠልጢሎም፡ መሓውሮም ለሚሱ፡ ኣብ ፈቐድኡ ዝተዘርኡ ሬሳታት ሓደ ብሓደ መብራህቲ ወሊዑ እናገላበጠ ረኣዮም። ኵሎም ሞይቶም ረኸቦም። ብሃንደበት ፖሚላን ብጾቱን ኣውያት-ሰብ ሰምዑ፣ ተሓባቢሮም ከኣ ንሓደ ብዕድል ህይወቱ ዘይሓለፈት ሰብ ረኸቡ፣ ስሒቦም ኸኣ ኣድሓንዎ። እቲ ዝደሓነ ሰብ ዝብሎ ጠፍኦ፣ “ጣልያን ዲኻ?
